*Tämä artikkeli kertoo Britannian kaupungista, muita merkityksiä on sivulla Birmingham (täsmennyssivu).*

**Birmingham** [ˈbɜːrmɪŋəm] on Englannin ja Britannian toiseksi suurin kaupunki *(city)*. Se sijaitsee Länsi-Midlandsin metropolikreivikunnassa Englannin keskiosassa. Kaupungissa on asukkaita yli miljoona ja metropolialueella yli 3,7 miljoonaa (vuonna 2012).*lähde?* Vuonna 2011 hieman yli 42 % kaupungin asukkaista ei ollut valkoisia. Birmingham oli Englannin teollisen vallankumouksen tärkeitä keskuksia, myöhemmin siellä on tehty Jaguareja ja Cadburyn suklaata. Sen jalkapallojoukkueet ovat Aston Villa FC ja Birmingham City FC.

Maantiede ja ilmasto
--------------------

Birmingham on osa Midlandsin aluetta Englannin sydämessä. Myös lämpötiloiltaan se on Etelä- ja Pohjois-Englannin väliltä, ja sadeolot asettuvat merellisen Walesin ja suojaisamman Itä-Englannin väliin. Lunta sataa keskimäärin 24 päivänä vuodesta, ja se jää maahan 13 päivänä. Lumisateissa on suuria vaihteluita vuodesta toiseen: kylmänä talvena 1962–1963 lumi oli maassa 75 päivää, kun taas 1960–1961 lumipäiviä oli vain kaksi. Joulukuussa 1990 kaupungissa saatiin ennätykselliset 40 cm lunta. Vuoden lämpimin kuukausi on elokuu, jolloin keskimääräinen ylin lämpötila on 20 °C, kylmimpiä tammi- ja helmikuu, keskimääräinen alin lämpötila on +2 °C.

Birminghamista on 166 km Lontooseen ja 114 km Manchesteriin.

Birminghamin kanaalit
Victoria Square
Eräs nähtävyys ovat lukuisat kanavat, joita on Birminghamissa enemmän kuin Venetsiassa, tosin laajemmalle alueelle levittäytyneenä. Kanavia pitkin kuljetettiin tavaraa vielä 1960-luvulla muun muassa Cadburyn suklaatehtaalle. Keskustan kanava-alueita on myöhemmin kunnostettu ja niihin on investoitu voimakkaasti. Kanavien varsille on uudisrakennettu asuntoja, ravintoloita, kulttuuritarjontaa ja muita palveluita.

Birminghamin korkein rakennus on 152 metriä korkea televisio- ja radiotorni BT Tower, joka valmistui vuonna 1966. Korkein asuinrakennus on vuonna 2006 valmistunut 130 metriä korkea Beetham Tower. Sen ylimmissä kerroksissa on ylellisiä asuntoja, alaosa on hotelli. Birminghamissa on neljä muuta yli 90 metriä korkeaa rakennusta, joista kolme valmistui 1970-luvun alussa.

Birminghamissa on lähes 600 puistoa ja puistikkoa. Yksi kaupungin suurimmista puistoalueista on Cannon Hill Park Reajoen varrella. Puistossa on kukkaistutuksia, lampia ja nurmikenttiä. Kukkaniityille kylvetään yksivuotisia unikoita, ruiskukkia ja kehäkukkia. Puistoon kuuluu myös kahden hehtaarin metsäalue.

Historia
--------

Birminghamin alueella on ollut linnoituksia roomalaisvallan ajoista alkaen. Metchleyn linnoituksen rauniot ovat yliopiston kampusalueella Edgbastonin alueella.

Anglosaksien ajalta (ennen vuotta 1066) on vain vähän arkeologisia jäänteitä, mutta Birminghamin nimi on muodoltaan sentyyppinen, joita tuolla kaudella käytettiin. Keskiajalta on sen sijaan runsaasti esineitä ja jäänteitä rakennuksista. St Martinin kirkon lähellä on ollut vilkas kauppapaikka, ja nykyisen kaupungin pohjoisosassa Sutton Coldfieldissä on ilmeisesti ollut toinen asutuskeskus.

Alueella oli hiiltä ja rautamalmia, ja Birminghamiin kertyi pieniä metallipajoja. Huonot kuljetusyhteydet haittasivat liiketoimintaa. 1700-luvun loppupuolella seudulle rakennettiin kanavia, ja Birminghamista tuli pian merkittävä kauppapaikka. Kaupunki oli Englannin teollisen vallankumouksen tärkeitä keskuksia, ja se kasvoi tuolloin nopeasti: esimerkiksi vuonna 1800 asukkaita oli 71 000 ja vuonna 1861 jo 296 000. Teollisen vallankumouksen kärkinimet James Watt, Matthew Boulton ja Joseph Priestley vaikuttivat kaupungissa ja kokosivat ympärilleen Lunar Societyn, joka edisti tiedettä ja valistusta.

1900-luvulla kaupunki laajeni voimakkaasti. Kasvava teollisuus tarvitsi työvoimaa, ja viljelysmaat muutettiin asunnoiksi, laitakaupunkien paritaloalueiksi ja kunnalliseen asuntotuotantoon. Toisen maailmansodan aikana Birmingham oli saksalaisten raskaan pommituksen kohteena, mistä seurasi inhimillisten tappioiden lisäksi useiden kaupungin historiallisesti arvokkaiden rakennusten tuhoutuminen. Tuhoa jatkoi 1970-luvun kunnallishallinto, joka rakensi monikaistaisen kehätien keskustan ympäri (osittain maan alle, osittain päälle) ja purki surutta alle jääneet korttelit.

Vuosisadan puolivälissä laajeneminen hidastui lukuun ottamatta 1960-luvulla kaupunkiin liitettyä Sutton Coldfieldia. 1800-luvun talot alkoivat olla huonossa kunnossa, ja keskimmäisen kehätien alueelle rakennettiin noin 400 kerrostaloa kaupungin vuokra-asunnoiksi. Lentokentän läheisyyteen tehtiin messukeskus. 1980-luvulta alkaen keskustaan tehtiin näyttäviä julkisia rakennuksia, ja niihin hankittiin kansainvälisiä urheilukilpailuita ja muita tapahtumia. Myös yksityisellä rahalla suunniteltiin keskustaan suuria rakennuskohteita. Lama viivästytti niiden etenemistä: esimerkiksi suuren Bull Ring -ostoskeskuksen uudistus suunniteltiin 1987, mutta se valmistui vasta 2003.

Hallinto ja politiikka
----------------------

Vaalipiirijako
  Sutton Coldfield
  Erdington
  Perry Barr
  Ladywood
  Hodge Hill
  Yardley
  Edgbaston
  Hall Green
  Selly Oak
  Northfield

Birmingham on jaettu kymmeneen vaalipiiriin (engl. *constituency*), joista jokainen muodostuu neljästä äänestysalueesta (*ward*). Kunkin vaalipiirin alueella asuu keskimäärin 103 000 asukasta, ja ne toimivat paitsi valtiollisten vaalien vaalipiirinä, myös monenlaisten tilastointien yksikköinä. Kaupunginvaltuustoon valitaan kolme edustajaa kultakin 40 äänestysalueelta.

**Birminghamin vaalipiirit pohjoisesta etelään** | Alue | Väkiluku 2009 |
| --- | --- |
| Sutton Coldfield | 92 000 |
| Erdington | 94 700 |
| Perry Barr | 104 500 |
| Ladywood | 112 500 |
| Hodge Hill | 116 500 |
| Yardley | 104 000 |
| Edgbaston | 93 100 |
| Hall Green | 113 000 |
| Selly Oak | 99 700 |
| Northfield | 98 700 |

Birminghamin kaupunginvaltuustossa on 120 edustajaa. Vuoden 2011 vaaleista alkaen Työväenpuolue on ollut suurin (54 paikkaa 120:stä), mutta kaupunkia hallitsee konservatiivien ja liberaalien koalitio.

Talous
------

Birminghamin alueen suuria yrityksiä ovat BT Group, Cadburyn makeistehdas sekä autovalmistajat GKN ja Jaguar Cars. Suuria työllistäjiä ovat olleet British Telecom, Birmingham Cable, Cadbury's, Direct Line Insurance, Jaguar Cars, LDV Group, Lucas ja Rover. Helmikuussa 2011 West Midlandsin alueella työttömiä oli 9,8 %, mikä oli selvästi yli Englannin keskiarvon. Myös sellaisten ihmisten osuus, jotka ovat työvoiman ulkopuolella eivätkä aktiivisesti etsi töitä, on tällä alueella jatkuvasti ollut suurempi kuin Englannissa keskimäärin.

### Ostokset ja yöelämä

Bullring - Selfridgesin tavaratalo
Birminghamin keskustaa pidetään Britannian toiseksi parhaana shoppailualueena Länsi-Lontoon jälkeen. New Street ja sitä ympäröivät lukuisat kävelykadut, Bull Ring -ostoskeskus, Pallasades ja Pavilions ovat esimerkkejä keskustan ostosmahdollisuuksista.

Birminghamistä löytyy monia hienoja Viktorian aikaisia pubeja. Nämä kulttuuripubit sulkevat ovensa jo suhteellisen aikaisin ja keskustan Broad Street ja kanaalialueen Brindleyplace ovatkin kaupungin vilkkaamman yöelämän keskuksia.

Liikenne
--------

### Lentoliikenne

Birminghamin kansainvälinen lentoasema on Britannian seitsemänneksi vilkkain ja Lontoon ulkopuolisista lentoasemista kolmanneksi vilkkain lentoasema. Lentoasema sijaitsee 9,7 km kaupungin keskustasta itään naapuripiiri Solihullissa. Lentoasemalta pääsee moniin kohteisiin Euroopassa, Pohjois-Amerikassa, Karibianmerellä, Afrikassa, Lähi-idässä ja Aasiassa. Suoria kausilentoja lähtee Kittilään, Rovaniemelle, ja Enontekiölle.

### Tiet

M40 moottoritie vie Birminghamistä Oxfordin kautta Lontooseen. The M6 moottoritie myös yhdistää Birminghamin Lontooseen (M1 moottoritien kautta), sekä etelä-, ja luoteis-Englantiin ja Skotlantiin. M6 moottoritien kuudes risteys on myös yksi Birminghamin maamerkeistä, ja varmaan tunnetuin moottoritieristeys Britanniassa, sillä risteys, nimeltänsä Spaghetti Junction (Spaghettiristeys), on äänestetty Britannian vaarallisimmaksi risteykseksi. Muut moottoritiet ovat 

* A38 (moottoritieosuus) joka yhdistää Spaghettiristeyksen keskustaan.
* M5, joka yhdistää Birminghamin lounais-Englantiin
* M42, joka yhdistää Birminghamin Tamworthiin ja Itä-Midlandsiin

Birminghamillä, toisin kuin Lontoolla ja Manchesterillä, ei ole yhtä ainoaa kehätietä. Sen sijaan, kolme moottoritietä muodostavat laatikon, joka ympäröi suurimman osan kaupungista. Nämä moottoritiet ovat:

* M42, joka muodostaa etelä- ja itäosan
* M5, joka muodostaa länsiosan
* M6, joka muodostaa pohjoisosan

Muut suurtiet jotka kulkevat Birminghamin läpi ovat:

* A34 Manchesteristä Winchesteriin
* A38 Mansfieldistä Bodminiin
* A41 Lontoosta Birkenheadiin
* A45 Birminghamistä Thrapstoniin
* A47 Birminghamistä Great Yarmouthiin
* A4540, joka kulkee Birminghamin keskustan ympärillä
* A4040, ulompi kehätie keskustan ympärillä.

### Rautatiet

Birminghamin New Streetin rautatieasema on yksi Britannian rautatieliikenteen keskuksista ja pysäkki suurimmalle osalle Birminghamin kaupunkienvälisille matkoille. Lontoon ja Birminghamin välillä liikennöivät Chiltern Railways ja Avanti West Coast, ja matka-aika on noin 75–120 minuuttia.

Solihulliin aletaan suunnitelmien mukaan rakentaa High Speed 2 -rautatieyhteyteen kuuluvaa Birmingham Interchange -rautatieasemaa vuonna 2024, ja sen arvioidaan valmistuvan vuonna 2026. Asema palvelee valmistuessaan etenkin National Exhibition Centre -messukeskusta ja Birminghamin lentokenttää, ja sen avulla junamatkat Lontoon ja Birminghamin välillä lyhenevät 52 minuuttiin. Yhden tunnin aikana aseman kautta on tarkoitus kulkea viisi junaa. Asemalle tulee 2 750 autopaikkaa maan tasalle, sillä suunnitelmiin sisältyneen pysäköintitalon rakentamista pidettiin nousevien rakennuskulujen ja inflaation vuoksi liian kalliina.

### Paikallisjunat

Birminghamin alueen raidekartta.
Birminghamin ja länsi-Midlandsin metropolikreivikunnan sisältä löytyy myös paikallisjunien verkko, jota liikennöi London Midland-yhtiö ja sitä tukee Centro/Network West Midlands-yhtiö. Birminghamissa on suurin Lontoon ulkopuolinen osuus väestöstä, joka käyttää paikallisjunaliikennettä. Viime vuosikymmeninä junamatkojen osuus Birminghamin keskustaan kulkevasta liikenteestä on kasvanut: 27 % matkoista Birminghamin keskustaan ruuhka-aikana kuljettiin junalla vuonna 2012, kun taas luku oli vain 17 % vuonna 2001 ja 12 % vuonna 1991. Suurin osa Birminghamin ja länsi-Midlandsin metropolikreivikunnan local commuter lines paikallisjunalinjoista on keskitetty New Street asemalle, mukaan lukien Cross-City Line, Chase Line ja Coventry-Wolverhampton Line. kolme paikallisjunareittiä, joita kutsutaan yhdessä Snow Hill-linjoiksi, kulkevat Snow Hill ja Moor Street asemien läpi. Linjojen pääasemat ovat seuraavat:

* **Cross-City Line:** Lichfield Trent Valley – Birmingham New Street – Longbridge – Redditch.
* **Chase Line:** Birmingham New Street – Walsall – Rugeley Trent Valley.
* **Wolverhampton-Birmingham-Coventry:** Wolverhampton – Birmingham New Street – Birmingham International - Coventry.
* **Snow Hill Lines:** Worcester – Kidderminster – Stourbridge – Birmingham Snow Hill – Birmingham Moor Street – Dorridge – / Shirley – Stratford upon Avon.

### Midland Metro

Midland Metro on pikaraitiotieverkko, joka yhdistää Birminghamin metropolialueen asutuksia (Birmingham, Wolverhampton, West Bromwich, Wednesbury). Midland Metro laajennettiin kulkemaan keskustan New Streetille eli Grand Central -asemalle 2016. Midland Metrossa on vain yksi linja, M1, mutta suunnitteilla on lisäyksiä. Midland Metroa markkinoidaan metrona, koska siinä on paljon metroa muistuttavia piirteitä kuten tiheä ja tarkka aikataulu. Junat kulkevat säännöllisesti viiden minuutin välein, ja paljolti metrojunilta näyttävä kalusto kykenee kulkemaan nopeammin kuin raitiovaunut tai edes useimmat pikaraitiotievaunut.

Midland Metro -vaunu asemalla Birminghamissa. Kuvanmukaista kalustoa oli käytössä vuoteen 2015 asti.
Uudempaa Midland Metro -kalustoa Wolverhamptonissa. Käytössä vuodesta 2014 alkaen.
Uudistettu Midland Metro -logo korvasi vanhat logot, joissa oli M-kirjain värikkään ympyrän sisällä.
### Maanalainen/Metro

Birminghamille on usein kaavailtu maanalaista metrojärjestelmää, mutta sitä ei ole koskaan saatu järjestettyä.

Konservatiivien ja Liberaalidemokraattien koalitio, joka johtaa Birminghamin kaupunginvaltuustoa on ehdottanut maanalaista metroa vaihotehtona Midlands Metron jatkeelle Birminghamiin olisi helppo rakentaa metrojärjestelmä, koska kaupungin keskustan alapuolella sijaitsee jo tunneleita.

Väestö
------

Chamberlain Square
Kaupunki tunnetaan monikulttuurisuudestaan. Vuonna 2011 hieman yli 42 % asukkaista oli siirtolaistausta. Edustettuna on paljon erityisesti Intiasta, Pakistanista, Karibianmeren alueelta, Irlannista ja Bangladeshistä peräisin olevia kansallisuuksia. Kaupungissa on asukkaita noin 200 valtiosta, ja väestöennusteiden mukaan vuonna 2021 valkoiset jäävät vähemmistöksi kaupungissa. Jo vuonna 2011 alle 18-vuotiaiden ikäryhmässä muut kuin valkoiset muodostivat 60 % väestöstä.

Maahanmuutosta johtuen kaupungin asukkaista liki 50 000 ei puhu englantia lainkaan. Maahanmuutto on myös synnyttänyt sosiaalisia ongelmia ja jännitteitä erityisesti mustien asuttamilla alueilla. Ilmiö näkyy myös työlisyysluvuissa: vuonna 2016 kaupungin asukkaista 65 % oli työllistettyinä, kun valtakunnallisesti työllistettynä oli 74 % väestöstä.

### Etninen ruokakulttuuri

Intialaisten dominoimissa kaupunginosissa on helppo unohtaa olevansa Euroopassa. Intialainen ruokakulttuuri on paljolti kehittynyt juuri Keski-Englannin teollisuuskaupungeissa. Birminghamin erikoisuus tällä saralla on *Balti*, pohjoisintialaisen peltisen ruoanvalmistusastian mukaan nimetty ruokalajien joukko. Balti Triangle on intialaisravintoloiden keskittymä laitakaupungilla. Keskustan liepeillä on myös *Chinese quarters*, kiinalaiskorttelit, etnisine ruokakauppoineen ja ravintoloineen.

### Koulutus

Birminghamin yliopisto perustettiin vuonna 1900. Se on vanhin "punatiiliyliopistoiksi" kutsutuista yliopistoista ja sai varsinaisen yliopiston valtakirjan toimittuaan aiemmin lääketieteellisenä kouluna ja luonnontiedeopistona. Vuonna 2010 yliopistossa oli yli 18 000 perustutkintoa suorittavaa ja yli 11 000 jatko-opiskelijaa. Kaupungissa toimii myös kaksi muuta korkeakoulua: Astonin yliopisto ja Birmingham City University.

Kulttuuri
---------

Arkkitehtuurista historiankirjoa
Birminghamin suurimmat teatterit ovat Alexandra ("The Alex"), The Rep, The Hippodrome ja Old Rep. Muita teattereita ovat muun muassa The Crescent Theatre, Drum Arts Centre, mac ja Old Joint Stock Theatre. The Rep järjestää vuosittain The Fierce -teatterifestivaalin.

Birminghamin vuonna 1991 valmistunut konserttisali, amerikkalaisen akustikko Russell Johnsonin suunnittelema Symphony Hall, on maailman parhaita moderneja konserttisaleja. Symphony Hall on kansainvälisesti tunnetun Birminghamin kaupungin sinfoniaorkesterin (CBSO) kotisali.

Birminghamin taidemuseoista Birmingham Museum and Art Galleryssä on maailman suurin julkisesti esillä oleva prerafaeliittien taiteen kokoelma. Se on esitelty kattavasti myös internetissä. Barber Institute of Fine Arts julistettiin vuoden 2004 galleriaksi Good Britain Guidessa. Ikon Gallery on Euroopan johtavia modernin taiteen näyttelyiden järjestäjiä.

Kaupungissa järjestetään myös useita karnevaalityyppisiä tapahtumia, muun muassa karibialaistyylinen International Carnival, Party in the Park ja Arts Fest. Vuosittainen seksuaali- ja sukupuolivähemmistöjen karnevaali Birmingham Pride järjestetään kaupungin "gay villagessa" ja tapahtumaan osallistuu vuosittain noin 100 000 ihmistä.

Birminghamissa työskennelleistä kirjailijoista ja runoilijoista tunnetuimpia ovat Samuel Johnson, Arthur Conan Doyle, Louis MacNeice ja Washington Irving. Muita Birminghamissä asuneita tai syntyneitä kirjailijoita ovat muun muassa David Lodge, Jonathan Coe ja J. R. R. Tolkien. Tolkienin sanotaan saaneen paljon vaikutteita teoksiinsa lapsuuden Birminghamistä.

Birmingham tunnetaan myös monien kuuluisien rockyhtyeiden synnyinsijana. Näistä tunnetuimpia ovat muun muassa The Move, Black Sabbath, Electric Light Orchestra, Duran Duran, Judas Priest, Steel Pulse ja Napalm Death.

Birminghamissa järjestettiin vuoden 1998 Eurovision laulukilpailu.

BBC-televisioyhtiöllä on kaupungissa useita toimipisteitä: kansallisen BBC English Regionsin päämaja, BBC West Midlandsin päämaja ja Birminghamin oma paikallinen tuotantokeskus. BBC Drama Village sijaitsee Birminghamin Selly Oakissa. Siellä on kuvattu televisiosarjoja *Tohtorit* ja *Yorkshiren etsivät* (Dalziel and Pascoe). Kolme paikallislehteä ovat nykyisin saman konsernin omistuksessa: Birmingham Mail ilmestyy päivittäin, Birmingham Post kerran viikossa ja Sunday Mercury sunnuntaisin.

Urheilu
-------

Kaupungin kaksi merkittävintä jalkapalloseuraa ovat Aston Villa FC ja Birmingham City FC. Seurojen kannattajien väliset yhteenotot ovat joskus olleet erittäin väkivaltaisia. Seurojen väreihin (Birmingham Cityn sininen ja valkoinen, Aston Villan vaaleansininen ja viininpunainen) pukeutuminen voidaan kieltää, sillä sitä voidaan pitää väkivallan lietsomisena.

Birmingham on ollut merkittävä paikka monen urheilulajin kehityksessä. Englannin liiga keksittiin siellä vuonna 1888, kun Aston Villan johtaja William McGregor ehdotti muille joukkueille, että 10–12 parasta englantilaista joukkuetta voisi pelata sarjan koti- ja vierasotteluita. Nykyaikainen tennis keksittiin Birminghamin Edgbastonissa Pereran huvilan puutarhan nurmikentillä. Birminghamin alueen liiga on maailman vanhin krikettiliiga, ja maailman ensimmäinen kriketin maailmancup (naisten maailmancup 1973) pelattiin Birminghamissa.

Tunnukset
---------

### Nimikkokukka

Vuonna 2004 Birminghamin nimikkokukaksi valittiin rohtosormustinkukka Plantlife International -järjestön pitämässä yleisöäänestyksessä.

Lähteet
-------

### Viitteet

1. ↑  Birmingham's Population  2008. Development Strategy, Birmingham City Council. Viitattu 6.6.2010. (englanniksi)
2. 1 2 3 4 5 6 7  Carl Jackson: British white people set to become a minority in Birmingham *birminghammail*.  27.6.2018. Viitattu 30.10.2019. (englanniksi)
3. ↑  Station Name: Birmingham-Elmdon *WMO Normals*. NOAA.  (englanniksi)
4. ↑  Midlands: climate Met Office. Viitattu 18.2.2012. (englanniksi)
5. ↑  Average Consitions Birmingham BBC Weather. Viitattu 16.2.2012. (englanniksi)
6. ↑  Distance from Birmingham to ... *Time and Date*. Viitattu 16.2.2012. (englanniksi)
7. ↑  Goer, Matthew: Birmingham's Hidden Spaces: Inside the BT Tower - an icon on city skyline  22.12.2014. Business Live. Viitattu 15.9.2020. (englanniksi)
8. ↑  BT Tower Emporis. Viitattu 15.9.2020. (englanniksi)
9. ↑  10 Holloway Circus Emporis. Viitattu 18.2.2012. (englanniksi)
10. 1 2  About Birmingham *Emporis*. Viitattu 18.2.2012. (englanniksi)
11. 1 2  Your Local Park Birmingham City Council. Viitattu 19.2.2012. (englanniksi)
12. ↑  Cannon Hill Park Birmingham City Council. Viitattu 19.2.2012. (englanniksi)
13. ↑  Birmingham's Roman Fort (Metchley) Birminghamin kaupunki.  Arkistoitu 16.9.2009. Viitattu 6.6.2010. (englanniksi)
14. ↑  Anglo-Saxon and Medieval Birmingham Birmingham City Council.  Arkistoitu 30.9.2011. Viitattu 20.2.2012. (englanniksi)
15. ↑  Birmingham *Spartacus Schoolnet*. Viitattu 18.2.2012. (englanniksi)
16. 1 2  Peter J. Larkham, T.R. Slater and Dick Pratt: The development of Birmingham's built environment in the twentieth century (s. 2-3)  2003-2008. University of Birmingham Press, Birmingham.  Arkistoitu 26.12.2010. Viitattu 19.2.2012 Kieli =(englanniksi).
17. ↑  Birminham Bullring *Activ Birmingham*. Viitattu 19.2.2012. (englanniksi)[vanhentunut linkki]
18. 1 2  About Birmingham City Council Constituencies Birmingham City Council.  Arkistoitu 29.11.2011. Viitattu 19.2.2012. (englanniksi)
19. ↑  Wards in Birmingham Birmingham City Council. Viitattu 19.2.2012. (englanniksi)
20. ↑  Liberal Democrat routed in Birmingham City Council elections *Birmingham Mail*.  6.5.2011.  (englanniksi)[vanhentunut linkki]
21. ↑  West Midlands Statistics Fact File *Birmingham UK*. Viitattu 19.2.2012.
22. ↑  Unemployment: February 2011 headlines Marketing Birmingham, WMRO. Viitattu 19.2.2012. (englanniksi)
23. ↑  About Birmingham Euro Bus Expo.  Arkistoitu 17.10.2010. Viitattu 19.2.2012. (englanniksi)
24. ↑  Shopping *Birmingham UK*. Viitattu 19.2.2012. (englanniksi)
25. ↑  Top Bars *Visit Birmingham*. Viitattu 19.2.2012.
26. ↑  Birmingham Airport want2gothere.com.  (englanniksi)
27. ↑  London to Birmingham train times information *The Train Line*. Viitattu 18.10.2023. (englanniksi)
28. ↑  HS2: Construction of interchange 'to create 1,000 jobs' *BBC News*.  6.9.2022. Viitattu 18.10.2023. (englanniksi)
29. ↑  Cramp, Thomas: Multi-storey car park at HS2 Interchange Station scrapped in favour of surface parking *Birmingham Live*.  14.7.2023. Viitattu 18.10.2023. (englanniksi)
30. ↑  Tackling Rail Growth in City regions *docs.google.com*.  (englanniksi) (Google Docs)
31. ↑  Network Rail: West Midlands.pdf *docs.google.com*.  (englanniksi) (Google Docs)
32. ↑  Midland Metro (Arkistoitu linkki) *Centro*.  17.6.2016.  Arkistoitu 17.6.2016. Viitattu 27.2.2017. (englanniksi)
33. ↑  Metro Service Information nxbus.co.uk. Viitattu 27.2.2017. (englanniksi)
34. ↑  Underground idea for Birmingham BBC News.  (englanniksi)
35. ↑  2009 Ethnicity of Birmingham Residents Birmingham City Council.  Arkistoitu 29.11.2011. Viitattu 19.2.2012. (englanniksi)
36. ↑  Welcome to the Balti Triangle Birmingham City Council. Viitattu 19.2.2012. (englanniksi)
37. ↑  Chinese Quarter *Birmingham UK*. Viitattu 19.2.2012. (englanniksi)
38. ↑  University of Birmingham *Study in UK*. Viitattu 19.2.2012. (englanniksi)
39. ↑  Living Books Wanted! for Fierce Festival 2012 *Fierce. Live art. Collision. Hyperlocal*.  Arkistoitu 17.2.2012. Viitattu 19.2.2012. (englanniksi)
40. ↑  History of Symphony Hall Performances Birmingham Limited.  Arkistoitu 16.1.2012. Viitattu 18.2.2012. (englanniksi)
41. ↑  Pre-Raphaelite Online Resource Birmingham Museum and Art Gallery. Viitattu 18.2.2012. (englanniksi)
42. ↑  Barber Institute is 'Gallery of the Year' Barber Institute. Viitattu 18.2.2012.
43. ↑  Art galleries *Visit Birmingham*. Viitattu 18.2.2012. (englanniksi)
44. ↑  Birmingham Pride expecting 100,000 visitors for festival weekend *Birmingham Post*.  27.5.2010.  Arkistoitu 8.6.2011. Viitattu 18.2.2012. (englanniksi)
45. ↑  David William: *Life in the United Kingdom: The Land and the People*, s. 132. Godfrey Mwakikagile, 2010. ISBN 9789987160174.
46. ↑  J. R. R. Tolkien Birmingham City Council.  Arkistoitu 26.1.2012. Viitattu 18.2.2012. (englanniksi)
47. ↑  Birmingham: British rock's forgotten city?  2009. Guardian. Viitattu 18.2.2012. (englanniksi)
48. ↑  Birmingham 1998 eurovision.tv. Viitattu 27.1.2018. (englanniksi)
49. ↑  BBC Birmingham Television Drama Village  2005. BBC. Viitattu 19.2.2012. (englanniksi)
50. ↑  BPM Media *Trinity Mirror*.  Arkistoitu 16.1.2012. Viitattu 18.2.2012. (englanniksi)
51. ↑  Brum scrum *WSC Daily*.  Arkistoitu 20.5.2012. Viitattu 18.2.2012. (englanniksi)
52. ↑  Shock ban for Birmingham City and Aston Villa shirts *Sunday Mercury*.  12.2.2012.  (englanniksi)
53. ↑  History of the Football league The Football League. Viitattu 19.2.2012. (englanniksi)
54. ↑  The History of Lawn Tennis: The Harry Gem Project Birmingham Heritage. Viitattu 18.2.2012. (englanniksi)
55. ↑  Moseley C.C. *Moseley Cricket Club Website*. Viitattu 19.2.2012. (englanniksi)
56. ↑  Rachael Church-Sanders: City Focus: Birmingham *Major Events International*.  25.7. 2011. Viitattu 19.2.2012. (englanniksi)
57. ↑  Kirby, Alex: UK counties choose floral emblems  5.5.2014. BBC News. Viitattu 14.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Birmingham** Wikimedia Commonsissa